En københavnsk håndværker har onsdag fået lempet straffen i en sag om medvirken til en enorm produktion af joints.

Østre Landsret har fastsat straffen til fængsel i halvandet år, hvor Københavns Byret i april sidste år mente, at to års fængsel var passende.

Den 35-årige tømrer har nægtet sig skyldig.

Ganske vist er det rigtigt, at han indkøbte papir og plastikrør i stor stil. Men dermed kan han ikke gøres ansvarlig for, at andre brugte varerne til at producere 175.000 hashjoints, har han sagt.

Ingen beviser for hash-salg

Under sagen har der ikke været fremlagt beviser for, at manden selv var i nærheden af hash.

Og hans forsvarer, advokat Peter Secher Schmidt, har understreget, at såvel jointpapir som rør fuldt lovligt kan købes både i butikker og over nettet.

Men ligesom byretten finder landsretten det bevist, at han måtte være klar over, at han med leverancerne muliggjorde den omfattende illegale produktion.

Den tiltaltes forsvarer har derimod slået på, at indkøb af lovlige varer ikke bør være strafbart.

Af pædagogiske grunde har forsvareren i forbindelse med sagen i øvrigt selv været ude i en sidegade til Strøget i København, hvor han uden problemer anskaffede sig 1000 jointrør.